Ehdotus EUROOPAN PARLAMENTIN JA NEUVOSTON DIREKTIIVI maanhavainnoinnin satelliittitietojen levittämisestä kaupallisiin tarkoituksiin /* COM/2014/0344 final - 2014/0176 (COD) */





PERUSTELUT 1. EHDOTUKSEN TAUSTA Komission helmikuussa 2013 antamassa EU:n avaruusteollisuuspolitiikkaa käsittelevässä tiedonannossa ”Talouskasvun mahdollisuuksien hyödyntäminen avaruusalalla”[1] yhdeksi EU:n avaruusteollisuuspolitiikan tavoitteeksi määritettiin kattavan sääntelykehyksen luominen oikeudellisen yhdenmukaisuuden parantamiseksi ja eurooppalaisten avaruustuotteiden ja ‑palvelujen markkinoiden syntymisen edistämiseksi. Tiedonannossa viitataan erityisesti mahdolliseen korkean resoluution satelliittitietojen tuottamista ja levittämistä kaupallisiin tarkoituksiin koskevan sääntelyaloitteen antamiseen. Komission tiedonannosta 30. toukokuuta 2013 annetuissa neuvoston päätelmissä todetaan, että nykyisiä oikeudellisia puitteita on tarkasteltava avaruustoiminnan turvallisuuden, kestävyyden ja taloudellisen kehityksen varmistamiseksi, ja kehotetaan komissiota arvioimaan tarvetta laatia avaruusalan lainsäädäntöpuitteet varmistettaessa sisämarkkinoiden moitteeton toiminta. Edellä esitetyn mukaisesti tässä direktiiviehdotuksessa käsitellään maanhavainnoinnin satelliittitietojen levittämistä unionissa kaupallisiin tarkoituksiin ja erityisesti korkean resoluution satelliittitietojen määrittämistä ja valvomista omana erityisenä datan luokkana, joka edellyttää omaa sääntelyjärjestelmäänsä silloin, kun tällaista dataa levitetään kaupallisiin tarkoituksiin. Ehdotuksella pyritään varmistamaan korkean resoluution satelliittitietotuotteiden ja -palveluiden sisämarkkinoiden asianmukainen toiminta ja kehitys niin, että luodaan kaikissa jäsenvaltioissa sovellettava avoin, oikeudenmukainen ja johdonmukainen oikeudellinen kehys. Tämä direktiivi on tarpeen, koska EU:n lainsäädännössä ei nimenomaisesti taata sitä, että kaupalliset toimijat voivat levittää satelliittitietoja vapaasti ja rajoittamattomasti unionissa poikkeuksena korkean resoluution satelliittitiedoiksi määritettävän datan levittäminen, jota olisi valvottava sen luvattomaan käsittelyyn liittyvän suuremman riskin perusteella. Eri jäsenvaltioiden lainsäädännöissä ei myöskään ole mitään yhteistä mallia, jonka mukaan korkean resoluution satelliittitietojen sekä niihin pohjautuvien palvelujen ja tuotteiden käsittelystä säädettäisiin. Näin ollen sääntelykehys on erilainen eri puolilla Eurooppaa: siitä puuttuu johdonmukaisuus, avoimuus ja ennustettavuus, mikä estää markkinoiden kasvamista täyteen mittaansa. Koska korkean resoluution satelliittitietoja tuottamaan kykenevien jäsenvaltioiden määrä on kasvussa, sovellettava sääntelykehys todennäköisesti pirstoutuu entisestään, mikä luo uusia esteitä sisämarkkinoille ja haittaa kilpailukykyä yhä tuntuvammin. Näiden ongelmien ratkaisemiseksi tällä ehdotuksella lähennetään jäsenvaltioiden satelliittitietojen levittämistä koskevaa lainsäädäntöä johdonmukaisuuden takaamiseksi. Ehdotus vähentää osaltaan alan teollisuutta haittaavia byrokraattisia esteitä sekä helpottaa lakisääteisten vaatimusten noudattamista. Liiketoiminnan ennustettavuus paranee yritysten perustamista ja toimintaa koskevien aikaisempaa selvempien edellytysten ansiosta. Tietojen hankintaa koskevien selvien ja ennustettavissa olevien ehtojen puutteesta johtuvat mahdolliset liiketoiminnan tappiot pienenevät ja uusia liiketoimintamahdollisuuksia avautuu. Myönteiset vaikutukset ovat merkittäviä korkean resoluution satelliittitietoja tarjoavien yritysten perustamisen ja toiminnan sekä tietojen myynnin osalta. 2. INTRESSITAHOJEN KUULEMINEN JA VAIKUTUSTEN ARVIOINTI Komissio on kuullut lähes kahden vuoden ajan joko suoraan tai käyttämällä ulkopuolisia konsultteja kaikkia jäsenvaltioiden institutionaalisia toimijoita sekä useita arvoketjun toimijoita, jotka osallistuvat avaruus- ja paikkatietotoimintaan tähän ehdotukseen liittyvissä kysymyksissä. Komission teettämiä ulkopuolisten konsulttien laatimia kahta tutkimusta, joissa analysoitiin nykyistä korkean resoluution satelliittitietojen sääntelykehystä, käytettiin muiden lähteiden ohella pohjana komission vaikutustenarvioinnissa. Tutkimuksissa todettiin, että korkean resoluution satelliittitietojen levittämiseen sovelletaan toisistaan poikkeavia sääntöjä ja toimintamalleja. Asiantuntijat Saksasta ja Ranskasta – jotka ovat ainoat tällä alalla korkean resoluution satelliittitietojen teknisten valmiuksien sääntelemiseksi lainsäädäntöä hyväksyneet jäsenvaltiot – toimittivat komissiolle yksityiskohtaisia tietoja maissaan käyttöön otetuista asiaa koskevista sääntelyjärjestelmistä. Samassa yhteydessä ne myös kannattivat ajatusta yhteisestä EU:n kehyksestä. Avaruusalan oikeudellisten asiantuntijoiden kanssa järjestettiin maaliskuussa 2012 työpaja, jossa vahvistettiin, että satelliittitietoja koskeva sääntelykehys on hajanainen Euroopassa. Komissio esitti useaan otteeseen maaliskuun 2012 ja lokakuun 2013 välisenä aikana korkean resoluution satelliittitietoja koskevia pohdintojaan jäsenvaltioiden avaruusalan asiantuntijoista koostuvalle avaruuspolitiikan asiantuntijaryhmälle. Ryhmän kanssa keskusteltiin sääntelyyn liittyvistä kysymyksistä ja erilaisista sääntelyvaihtoehdoista. Sidosryhmien kuuleminen toteutettiin vuoden 2013 kesä- ja heinäkuussa. Siihen kuului tiedon jälleenmyyjille suunnattu verkkokysely sekä tiedontoimittajien ja jälleenmyyjien näkemysten esille tuomiseksi järjestetty julkinen kuulemistilaisuus. Kuulemisten tärkeimmät tulokset voidaan tiivistää seuraavasti: – Teollisuuden edustajat ja etenkin tiedon jälleenmyyjät vahvistivat, että satelliittidatan ja erityisesti korkean resoluution satelliittitietojen jakeluun sovellettava nykyinen kehys ei ole avoin tai ennustettava eikä se takaa yhdenvertaista kohtelua, mikä estää markkinoiden kasvamista täyteen mittaansa. Valtaosa vastaajista katsoo, että toimet tämän tilanteen korjaamiseksi parantaisivat yritysten toimintaympäristöä. – Yleisesti ottaen jäsenvaltiot ovat avoimia sellaisen yhteisen EU:n lähestymistavan hyväksymiselle, jossa käsitellään satelliittitietojen levittämistä ja jossa alhaisen resoluution satelliittitietojen vapaalle liikkuvuudelle annetaan nimenomaiset takeet. Erityisen suopeasti ne suhtautuvat siihen, että varmistetaan korkean resoluution satelliittitietoihin liittyvien turvallisuus- ja markkinakysymysten tehokas ja yhdennetty kohtelu. Toimenpiteiden olisi oltava oikeasuhteisia ja niiden olisi taattava tarvittava turvallisuustaso. Jäsenvaltiot korostivat niin ikään, että lopullisen vastuun turvallisuuteen liittyvistä päätöksistä on oltava kansallisilla viranomaisilla. Tähän ehdotukseen liitetyssä vaikutustenarvioinnissa esitetään perusskenaarion lisäksi kolme toimintavaihtoehtoa, joiden avulla tavoitteet pyritään saavuttamaan luomalla Euroopan unionin kehys maanhavainnointitietojen käsittelyä ja levittämistä varten: vaihtoehto 1 – perusskenaario, vaihtoehto 2 – suositukset ja ohjeet, vaihtoehto 3 – perussäädös ja vaihtoehto 4 – laajennettu säädös. Havaitut ongelmat – kuten avoimuuden, ennustettavuuden ja yhdenvertaisen kohtelun puute – johtuvat seuraavista: korkean resoluution satelliittitiedoille ole olemassa yhteistä määritelmää, ei ole laadittu yhteisiä arviointiperusteita, joiden perusteella korkean resoluution satelliittitiedot pitäisi luokitella arkaluonteisiksi, selvät lupamenettelyt puuttuvat, samoin kuin takeet vapaalle liikkuvuudelle sekä tiedon tarjoajille asetettavat selkeät vaatimukset. Perusskenaariota lukuun ottamatta kaikilla yllä mainituilla toimintavaihtoehdoilla pyritään ratkaisemaan nämä kysymykset. Vaihtoehtojen 3 ja 4 välinen ero liittyy niiden laajuuteen: vaihtoehto 4 sisältää myös tiedon tarjoajien lupien myöntämisen. Vaihtoehdossa 3 tämä jätetään jäsenvaltioille. Parhaana pidetään vaihtoehtoa 3, jossa taloudelliset, strategiset ja yhteiskunnalliset hyödyt ovat hyvällä ja vaikuttavuus ja tehokkuus korkealla tasolla. Samalla jäsenvaltioille jätetään mahdollisimman paljon tilaa valvoa alueellaan olevia tiedon tarjoajien yrityksiä. 3. EHDOTUKSEEN LIITTYVÄT OIKEUDELLISET NÄKÖKOHDAT Koska aloitteella pyritään yhdenmukaistamiseen sisämarkkinoiden asianmukaisen toteuttamisen ja toiminnan varmistamiseksi, direktiivin asianmukainen oikeudellinen perusta on Euroopan unionin toiminnasta tehdyn sopimuksen 114 artikla. Kyseistä perussopimuksen määräystä sovelletaan tavallisesti kahdenlaisissa tilanteissa: – kun lainsäädännöllä osaltaan poistetaan perusvapauksien käytön todennäköisiä esteitä; – kun lainsäädännöllä osaltaan poistetaan vakavia kilpailun vääristymiä, jotka todennäköisesti johtuvat erilaisista kansallisista säännöistä. Oikeuskäytännössä on luotu käytännön normi Euroopan unionin toiminnasta tehdyn sopimuksen 114 artiklan mukaisten ehdotusten tarkasteluun. Sen mukaan toteutettavien toimien perimmäisenä tarkoituksena on oltava sisämarkkinoiden toteuttamisen ja toiminnan edellytysten parantaminen, ja niillä on tosiasiallisesti voitava olla tällaisia vaikutuksia.[2] Tämä ehdotus vastaa Euroopan unionin toiminnasta tehdyn sopimuksen 114 artiklan soveltamisesta johtuvia vaatimuksia seuraavista syistä: – Ensinnäkin alhaisen resoluution satelliittitietojen vapaalle liikkuvuudelle annettujen nimenomaisten takeiden ansiosta on tehty selväksi, että kaikkien määritelmän ulkopuolelle jäävien tietojen katsotaan olevan valmiita markkinoille, eli ne ovat välittömästi käytettävissä vapaaseen levitykseen, mikä takaa esteettömän liiketoiminnan (5 artikla); – Toiseksi yhteisten teknisten parametrien käyttöönotto korkean resoluution satelliittitiedolle (4 artikla) mahdollistaa pitkälle kehitetyn lainsäädännön yhtenäisen soveltamisalan määrittämisen sekä korkean resoluution satelliittitiedon sisämarkkinoiden rajaamisen maanhavainnointitietojen markkinoiden erityissegmentiksi. Lisäksi sen selvittäminen, minkälainen tai minkä laatuinen satelliittidata saattaa mahdollisesti vahingoittaa turvallisuusetuja, jolloin sen levittämisessä on noudatettava tiettyjä ehtoja, mahdollistaa sopivimpien menettelyvaatimusten määrittämisen kansalaisten suojaamiseksi; – Kolmanneksi direktiivillä pyritään johdonmukaisuutta, avoimuutta ja ennustettavuutta parantamalla poistamaan ja ennaltaehkäisemään kansallisesta lainkäytöstä johtuvia korkean resoluution satelliittitiedon vapaan liikkuvuuden esteitä unionin alueella arviointi- tai lupamenettelyjen mukaisesti. Tarkoituksena on, että tämän direktiivin mukaisesti hyväksyttyä korkean resoluution satelliittitiedon levittämistä ei voida myöhemmin arvioida uudelleen, estää tai rajoittaa silloin, kun levittäminen tapahtuu suoritetun arvioinnin tai lupamenettelyn mukaisesti (6 artiklan 3 kohta); – Neljänneksi tässä positiiviseen integraatioon tähtäävässä ehdotuksessa säädetään korkean resoluution satelliittitiedon levittämistä koskevista perusmenettelyistä, joilla edistetään sitä, että tiedon tarjoajat kohtelevat kaikkia EU:ssa toimivia tiedon jälleenmyyjiä tasapuolisesti ja syrjimättömästi, samoin kuin ehkäistään todennäköistä kilpailun vääristymistä ja parannetaan markkinamahdollisuuksia korkean resoluution satelliittitiedon alalla (7 ja 8 artikla). Ehdotuksen sääntelytavaksi on valittu osittainen yhdenmukaistaminen. Näin vahvistetaan alhaisen resoluution satelliittitietojen vapaan liikkuvuuden periaate, mutta puututaan vain muutamiin korkean resoluution satelliittitietoja koskevan kansallisten lainsäädännön perustavanlaatuisiin tekijöihin, jotka on yhdenmukaistamista silmällä pitäen riittävän hyvin laadittu. Näin ollen aiottu lainsäädännön lähentäminen on rajoitettu toissijaisuus- ja suhteellisuusperiaatteiden (SEU-sopimuksen 5 artiklan 3 ja 4 kohta) mukaisesti. Tarkemmin voidaan todeta seuraavaa: – Toissijaisuusperiaatteen osalta ehdotuksessa luodaan satelliittitiedon levittämistä unionissa koskevalla yhteisellä toimintatavalla unionin tason ulottuvuus sekä tehdään ero alhaisen resoluution satelliittitietojen ja korkean resoluution satelliittitietojen välillä ehdotettujen teknisten määritelmien perusteella. Ehdotuksessa vahvistetaan niin ikään yhteinen tiedon siirtoon ja metadataan perustuva korkean resoluution satelliittitiedon levittämisen arvioimistapa sekä avoimet menettelyt, mutta jätetään kaikki sääntelemättömät kysymykset (kuten tiedon tarjoajien toimiluvat ja valvonta) jäsenvaltioiden ratkaistaviksi kansallisten sääntelyperinteiden mukaisesti; – Suhteellisuusperiaatteen osalta ehdotuksella varmistetaan – huolellisesti valittujen yhteen sovitettavien säännösten avulla – se, että unionin toiminta on oikeassa suhteessa kartoitettuihin kysymyksiin ja että toimenpiteet todella ovat kaikkein sopivimmat ehdotetun direktiivin 1 artiklan mukaisten tavoitteiden saavuttamiseksi. Useissa operatiivisissa kysymyksissä kansallinen lainsäädäntö on tarkoituksenmukainen ja perusteltujen turvallisuusetujen vuoksi jäsenvaltioille voidaan sallia joitakin eroavaisuuksia kansallisessa lainsäädännössä. Näin ollen sellaisen asetuksen antaminen, jolla voimassa oleva kansallinen lainsäädäntö korvattaisiin kokonaan kaiken kattavalla unionin sääntelyllä, ei ole perusteltua eikä jäsenvaltioissa toivottua. Näin ollen direktiivi takaisi tarvitun lainsäädännöllisen joustavuuden ja rajoittaisi sääntelyn ainoastaan tärkeimpien ja riittävän selkeästi muotoiltujen peruselementtien yhdenmukaistamiseen maanhavainnoinnin satelliittitietojen kaupallistamisen sääntelyssä. 4. TALOUSARVIOVAIKUTUKSET Ehdotuksella ei ole vaikutuksia toimintatalousarvioon. Ehdotukseen liitetyssä rahoitusselvityksessä esitetään erityiset talousarviovaikutukset. 2014/0176 (COD) Ehdotus EUROOPAN PARLAMENTIN JA NEUVOSTON DIREKTIIVI maanhavainnoinnin satelliittitietojen levittämisestä kaupallisiin tarkoituksiin EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 114 artiklan 1 kohdan, ottavat huomioon Euroopan komission ehdotuksen, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, ottavat huomioon Euroopan talous- ja sosiaalikomitean lausunnon[3], noudattavat tavallista lainsäätämisjärjestystä, sekä katsovat seuraavaa: (1) Komission 28 päivänä helmikuuta 2013 antamassa EU:n avaruusteollisuuspolitiikkaa käsittelevässä tiedonannossa ”Talouskasvun mahdollisuuksien hyödyntäminen avaruusalalla”[4] yhdeksi EU:n avaruusteollisuuspolitiikan tavoitteeksi määritettiin johdonmukaisen sääntelykehyksen luominen oikeudellisen johdonmukaisuuden parantamiseksi ja eurooppalaisten avaruustuotteiden ja ‑palvelujen markkinoiden syntymisen edistämiseksi. Tiedonannossa viitataan erityisesti mahdolliseen korkean resoluution satelliittitietojen tuottamista ja levittämistä kaupallisiin tarkoituksiin koskevan sääntelyaloitteen antamiseen. (2) EU:n avaruusteollisuuspolitiikkaa käsittelevästä tiedonannosta 30 päivänä toukokuuta 2013 annetuissa neuvoston päätelmissä todetaan, että nykyisiä oikeudellisia puitteita on tarkasteltava avaruustoiminnan turvallisuuden, kestävyyden ja taloudellisen kehityksen varmistamiseksi, sekä suhtaudutaan myönteisesti komission aikomukseen arvioida tarvetta laatia avaruusalan lainsäädäntö varmistettaessa sisämarkkinoiden moitteeton toiminta toissijaisuusperiaatetta noudattaen. (3) Komission delegoidun asetuksen (EU) N:o 1159/2013[5] mukaisesti Copernicuksen erityisdata ja GMES-erityisdata voidaan jättää tämän direktiivin soveltamisalan ulkopuolelle. (4) Kaupallisten toimijoiden harjoittamaa korkean resoluution satelliittitietojen levittämistä on tähän asti säännelty aina kulloinkin siinä jäsenvaltiossa, jossa kaupalliset toimijat ovat rekisteröityneet. (5) Eri jäsenvaltioiden lainsäädännöissä ei ole säädetty yhdenmukaisesti siitä, miten korkean resoluution satelliittitietoja sekä niihin pohjautuvia palveluja ja tuotteita pitäisi käsitellä. Tämä on johtanut erilaisiin sääntelykehyksiin eri puolilla unionia ja näin ollen johdonmukaisuuden, avoimuuden ja ennustettavuuden puutteeseen, mikä puolestaan on estänyt markkinoita kasvamasta täyteen mittaansa. (6) Koska korkean resoluution satelliittitietoja tuottamaan kykenevien jäsenvaltioiden määrä on kasvussa, myös erilaisten kansallisten sääntelyjärjestelmien määrä kasvaa. Sääntely-ympäristön pirstaloituminen puolestaan luo uusia esteitä sisämarkkinoille ja haittaa yhä tuntuvammin kilpailukykyä. (7) Näiden ongelmien ratkaisemiseksi direktiivillä olisi varmistettava korkean resoluution satelliittitietojen ja niistä johdettujen tuotteiden ja -palveluiden sisämarkkinoiden asianmukainen toiminta ja kehitys niin, että luodaan kaikkialla unionissa sovellettava avoin, oikeudenmukainen ja johdonmukainen oikeudellinen kehys. Korkean resoluution satelliittitietojen levittämisen valvontamenettelyjen johdonmukaisuuden varmistamiseksi levittämisen alalla toteutettavan jäsenvaltioiden lainsäädännön lähentämisen pitäisi vähentää alan teollisuutta haittaavia byrokraattisia esteitä ja helpottaa lakisääteisten vaatimusten noudattamista. Direktiivin ansiosta liiketoiminnan ennustettavuus paranee, sillä yritysten perustamista ja toimintaa koskevat edellytykset selkeytyvät. (8) Korkean resoluution satelliittitietojen ja niihin pohjautuvien tuotteiden ja palvelujen toimivat sisämarkkinat edistäisivät kilpailukykyisten unionin avaruusteollisuuden ja avaruuspalvelujen kehitystä ja maksimoisivat unionin yritysten mahdollisuudet kehittää ja tarjota innovatiivisia maahavainnointijärjestelmiä ja -palveluita sekä edistäisivät korkean resoluution satelliittitietojen käyttöä. Siksi korkean resoluution satelliittitiedoille tarvitaan yhteinen unionin normi, jossa otetaan huomioon myös riskit, jotka liittyvät korkean resoluution satelliittitietojen tahattomaan levittämiseen. (9) Jotta yhteinen unionin normi korkean resoluution satelliittitiedoille voidaan ottaa käyttöön, korkean resoluution satelliittitiedot olisi määriteltävä, ja määritelmän olisi perustuttava maanhavainnointitietoja tuottavien maanhavainnointijärjestelmän, sen antureiden ja anturien toimintatilojen teknisiin valmiuksiin. Maanhavainnointijärjestelmän, sen antureiden ja anturien toimintatilojen tekniset valmiudet, jotka on otettava huomioon, ovat spektraalinen erotuskyky, spektraalinen kattavuus, spatiaalinen erotuskyky, radiometrinen erotuskyky, temporaalinen erotuskyky ja sijaintitarkkuus. Määritelmän olisi perustuttava samankaltaisten maanhavainnointitietojen saatavuuteen maailmanmarkkinoilla sekä maanhavainnointitietojen levittämisestä mahdollisesti unionin tai jäsenvaltioiden etuihin kohdistuviin haittoihin, sisäiset ja ulkoiset turvallisuusedut mukaan luettuina. Tällaisen määritelmän avulla voidaan identifioida myös sellaiset maanhavainnoinnin satelliittitiedot, jotka eivät ole korkean resoluution satelliittitietoja, ja näin taata tällaisen datan, josta ei koidu haittaa edellä mainituille eduille, vapaa liikkuvuus. (10) Mahdollisuuden arvioida korkean resoluution satelliittitietojen levittämisen kaikkia merkityksellisiä muuttujia pitäisi johtaa sellaiseen tarkkaan arviointiin, joka edistää korkean resoluution satelliittitietojen käyttöä ja luo näin mahdollisimman suuria kaupallisia etuja alan yrityksille. Satelliittitietojen levittämisen arvioiminen on turvallisuuden kannalta tehokkaampaa kuin pelkästään korkean resoluution satelliittitietoihin itseensä perustuva arviointi. (11) Korkean resoluution satelliittitietojen arvioinnilla erityisessä arviointimenettelyssä silloin, kun ne tuodaan markkinoille ensimmäistä kertaa, pitäisi taata korkean resoluution satelliittitietojen käytön edistäminen ja maan havainnointiin liittyvien markkinoiden vahvistaminen unionissa sekä estää samalla unionin tai sen yhden tai useamman jäsenvaltion etuihin kohdistuvat haitat. Arviointimenettelyn kriteereissä olisi otettava huomioon kaikki korkean resoluution satelliittitietojen levittämisen kannalta merkitykselliset tekijät sen varmistamiseksi, että jäsenvaltiot voivat luoda parhaat mahdolliset edellytykset määrittelemällä kyseiset kriteerit ja yhdistämällä tästä syntyvät standardit sopivimmassa menettelyssä. Kriteereissä olisi kuvattava suunnitellun levittämisen metatiedot, joiden ansiosta arviointi voidaan suorittaa ilman, että varsinaisia korkean resoluution satelliittitietoja arvioidaan, eli siis ennen tietojen tuottamista ja levittämistä. Arviointimenettelyn pitäisi edistää korkean resoluution satelliittitietojen kaupallista käyttöä ja hyödyttää alalla toimivia yrityksiä eritoten avoimuutensa ja sen ansiosta, että sen avulla voidaan saada aikaan nopean ja automaattisen täytäntöönpanon mahdollistavia selviä tuloksia, mikä tekee siitä tehokkaan seulontajärjestelmän. (12) Jotta yritysten ja hallinnon tarpeisiin voidaan vastata mahdollisimman vaikuttavasti ja tehokkaasti, jäsenvaltiot voivat sallia, että arviointimenettelyn suorittaa tiedon tarjoaja itse tai jokin muu asianmukainen yksityinen taho. (13) Vaikka arviointimenettelyn tiettyjen kriteerien ja käytännön sääntöjen pitäisi useimmissa tapauksissa mahdollistaa korkean resoluution satelliittitietojen levittäminen, olisi korkean resoluution satelliittitietojen levittämisen edistämiseksi tarpeen vielä lupamenettely, jonka puitteissa suoritettaisiin kaikki kulloisenkin yksittäistapauksen olosuhteet huomioon ottava perusteellinen arviointi. Tässä direktiivissä luetellaan ne edut, joihin luvan epääminen voi perustua. (14) Jäsenvaltioiden olisi tämän direktiivin noudattamiseksi luoduissa hallinnollisissa menettelyissä ja etenkin lupamenettelyssä noudatettava moitteetonta hallinnollista menettelyä. (15) Kolmansista maista operoitavien maahavainnointijärjestelmien kautta tuotettujen korkean resoluution satelliittitietojen vapaan liikkuvuuden varmistamiseksi tässä direktiivissä säädetään tilanteista, joissa jäsenvaltiot eivät saisi kieltää, rajoittaa tai estää tällaisten tietojen vapaata liikkuvuutta. (16) Jotta pysytään mukana teknologian kehityksessä ja otetaan huomioon korkean resoluution satelliittitietojen saatavuus maailmanmarkkinoilla, tässä direktiivissä säädetään direktiivin säännöllisestä tarkistamisesta. (17) Jotta komissio voi seurata täytäntöönpanoprosessia, jäsenvaltioiden olisi toimitettava komissiolle unionin korkean resoluution satelliittitietojen markkinoiden kehityksen arvioimiseksi tarvittavat tiedot. (18) Tämä direktiivi ei vaikuta jäsenvaltioiden toimivaltaan ulkopolitiikan ja kansallisen turvallisuuden alalla, eikä sitä pitäisi tulkita siten, että jäsenvaltioita estetään käyttämästä toimivaltaansa näillä aloilla tai ottamasta huomioon unionin ulko- ja turvallisuuspoliittiset edut. (19) Tämän direktiivin säännöksillä ei pitäisi rajoittaa sopimusoikeuden yleisten sääntöjen soveltamista eikä muiden alojen lainsäädännön soveltamista asioissa, joita ovat muun muassa kilpailulainsäädäntö, teollis- ja tekijänoikeudet, luottamuksellisuus, liike- ja ammattisalaisuus, yksityisyys ja kuluttajien oikeudet. (20) Euroopan parlamentin ja neuvoston direktiiviä 2006/123/EY[6] olisi sovellettava palveluihin, jotka liittyvät korkean resoluution maanhavainnointisatelliittitietojen kaupallisiin tarkoituksiin tapahtuvaan levittämiseen. Jos direktiivin 2006/123/EY säännös on ristiriidassa tämän direktiivin kanssa, tämän direktiivin säännöksiä on sovellettava ensisijaisesti. (21) Tätä direktiiviä ei pitäisi soveltaa sellaisiin satelliittioperaattorin ja tiedon tarjoajan välisiin palveluihin, joissa viimeksi mainitulla on pääsy korkean resoluution satelliittitietoihin. Jos tiedon tarjoaja tarjoaa palveluja maanhavainnointijärjestelmälle, tiedon tarjoajan kanssa tehtävässä sopimuksessa on noudatettava voimassa olevaa julkisia hankintoja koskevaa lainsäädäntöä. (22) Tässä yhteydessä sovelletaan yksilöiden suojelua henkilötietojen käsittelyssä ja näiden tietojen vapaata liikkuvuutta koskevaa unionin lainsäädäntöä, etenkin Euroopan parlamentin ja neuvoston direktiiviä 95/46/EY[7] sekä yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annettua Euroopan parlamentin ja neuvoston asetusta (EY) N:o 45/2001[8]. (23) Koska tämän direktiivin tavoitetta eli maanhavainnointitietojen sisämarkkinoiden toiminnan varmistamista ei voida riittävällä tavalla saavuttaa jäsenvaltioiden toimin, minkä osoittavat nykyisen kansallisen sääntelyn erot ja hajanaisuus, vaan ne voidaan saavuttaa paremmin unionin tasolla vähentämällä byrokraattisia esteitä ja parantamalla yritysten toimintaedellytyksiä, on oikeasuhteista hyväksyä toimenpiteitä unionin tasolla Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä direktiivissä ei ylitetä sitä, mikä on tämän tavoitteen saavuttamiseksi tarpeen. (24) Jäsenvaltiot ovat selittävistä asiakirjoista 28 päivänä syyskuuta 2011 annetun jäsenvaltioiden ja komission yhteisen poliittisen lausuman[9] mukaisesti sitoutuneet perustelluissa tapauksissa liittämään ilmoitukseen toimenpiteistä, jotka koskevat direktiivin saattamista osaksi kansallista lainsäädäntöä, yhden tai useamman asiakirjan, joista käy ilmi direktiivin osien ja kansallisen lainsäädännön osaksi saattamiseen tarkoitettujen välineiden vastaavien osien suhde. Tämän direktiivin osalta lainsäätäjä pitää tällaisten asiakirjojen toimittamista perusteltuna; OVAT HYVÄKSYNEET TÄMÄN DIREKTIIVIN: 1 artikla Tarkoitus ja kohde (1) Tämän direktiivin tarkoituksena on perustaa maanhavainnointitietojen sisämarkkinat yhdenmukaistamalla tiettyjä niiden levittämistä koskevia sääntöjä. (2) Tässä direktiivissä vahvistetaan 1 kohdassa esitettyä tarkoitusta varten säännöt ja menettelyt, jotka koskevat maanhavainnoinnin satelliittitietojen levittämistä. 2 artikla Soveltamisala (1) Tätä direktiiviä sovelletaan maanhavainnointijärjestelmien tuottamien maanhavainnointitietojen levittämiseen. (2) Tätä direktiiviä ei sovelleta seuraavien maanhavainnointijärjestelmien tuottamien maanhavainnointitietojen levittämiseen: (a) Komission delegoidun asetuksen (EU) N:o 1159/2013[10] sekä Euroopan parlamentin ja neuvoston asetuksen (EU) N:o 911/2010[11] mukainen GMES-erityisdata, johon sovelletaan kyseisten asetusten data- ja informaatiokonseptia; (b) Asiakirjan [COM NB][12] sekä Euroopan parlamentin ja neuvoston asetuksen (EU) N:o 377/2014[13] mukainen Copernicus-hankkeiden erityisdata, johon sovelletaan Copernicuksen data- ja turvallisuuspolitiikkaa. (3) Tätä direktiiviä ei sovelleta 1 kohdassa tarkoitettuihin satelliittitietoihin silloin, kun unioni tai yksi tai useampi jäsenvaltio harjoittaa tällaista levittämistä tai se tapahtuu niiden nimissä ja valvomana ja on tarkoitettu turvallisuuden ja puolustuksen tarkoituksiin. 3 artikla Määritelmät Tässä direktiivissä tarkoitetaan (1) ’maanhavainnointijärjestelmällä’ avaruusliikennejärjestelmää, satelliittia tai ryhmää satelliitteja, jotka yhtä tai useampaa anturia käyttäen pystyvät tuottamaan maanhavainnointitietoja; (2) ’maanhavainnointitiedoilla’ tietoja, jotka on saatu maanhavainnointijärjestelmän yhden tai useamman anturin tuottamista signaaleista, samoin kuin niistä johdettua informaatiota, tietojen käsittelyasteesta ja tallennus- tai esitysmuodosta riippumatta; (3) ’korkean resoluution satelliittitiedoilla’ maanhavainnointitietoja sellaisina kuin ne määritellään 4 artiklassa; (4) ’tiedon tarjoajalla’ luonnollista tai oikeushenkilöä, jonka käytettävissä on joko suoraan tai jonkin maanhavainnointijärjestelmän operaattorin kautta korkean resoluution satelliittitietoja, jotka eivät ole käyneet läpi 7 ja 8 artiklassa säädettyjä arviointi- ja lupamenettelyjä, ja joka levittää tällaisia tietoja asiakkaan pyynnöstä tai omasta aloitteestaan; (5) ’anturilla’ maanhavainnointijärjestelmän osaa, joka tallentaa minkä tahansa spektrialueen tai painovoimakenttien sähkömagneettisia aaltoja ja tuottaa näin maanhavainnointitietoja; (6) ’anturin toimintatilalla’ tapaa, jolla yksi tai useampi anturi tuottaa maanhavainnointitietoja tietyn maanhavainnointitiedon saamiseksi; (7) ’levittämisellä’ toimia, joilla tiedon tarjoaja saattaa maan havainnoinnista saadut korkean resoluution satelliittitiedot jonkin kolmannen osapuolen saataville; (8) ’arkaluonteisella levittämisellä’ levittämistä, joka voisi vaihtelevassa määrin vahingoittaa unionin tai jäsenvaltioiden etuja, sisäiset ja ulkoiset turvallisuusedut mukaan luettuina. 4 artikla Korkean resoluution satelliittitiedon määritelmä Korkean resoluution satelliittitieto määritellään täsmällisten teknisten eritelmien perusteella. Kyseiset tekniset eritelmät esitetään liitteessä. 5 artikla Maanhavainnointitietojen levittäminen Jäsenvaltiot eivät saa kieltää, rajoittaa tai muulla tavalla estää muiden kuin korkean resoluution satelliittitietojen levittämistä tai vapaata liikkumista siitä syystä, että levittämisen katsotaan olevan arkaluonteista. 6 artikla Korkean resoluution satelliittitiedon levittäminen (1) Jäsenvaltioiden on varmistettava, että niiden alueella ei levitetä jonkin jäsenvaltion alueelta käsin operoitavan maanhavainnointijärjestelmän tuottamia korkean resoluution satelliittitietoja ilman toimivaltaisten kansallisten viranomaisten asianmukaista seurantaa. (2) Silloin, kun jäsenvaltioiden alueella toimii tiedon tarjoaja, niiden on varmistettava, että 1 kohdassa tarkoitettujen tietojen levittäminen toteutetaan 7 ja 8 artiklassa säädettyjä arviointi- ja lupamenettelyjä noudattaen. (3) Jäsenvaltiot eivät saa kieltää, rajoittaa tai estää korkean resoluution satelliittitietojen levittämistä tai vapaata liikkumista siitä syystä, että levittämisen katsotaan olevan arkaluonteista silloin, kun levittäminen on hyväksytty 7 ja 8 artiklassa säädettyjen menettelyjen mukaisesti. 7 artikla Arviointimenettely (1) Jäsenvaltioiden on varmistettava, että 6 artiklan 1 kohdassa määritellyn tiedon levittämiseen sovelletaan niiden alueella arviointimenettelyä. (2) Arviointimenettelyn avulla määritellään, onko tiedon levittäminen ei-arkaluonteista, jolloin levittäminen voidaan toteuttaa ilman erillistä hyväksyntää, vai katsotaanko levittämisen olevan arkaluonteista ja edellyttävän 8 artiklan mukaisesti myönnettyä lupaa. (3) Arviointimenettelyn on mahdollistettava metadataan perustuva ennakkotarkastelu, ja siinä on tarkasteltava seuraavia suunniteltuun levittämiseen liittyviä kriteereitä: (a) maanhavainnointitietoja pyytävän osapuolen nimi; (b) henkilöt ja henkilöryhmät, joilla voi olla pääsy maanhavainnointitietoihin; (c) antureilla ja käsittelymenetelmällä saatujen maanhavainnointitietojen esittämän informaation luonne; (d) maanhavainnointitietojen esittämä kohdealue; (e) maanhavainnointitietojen tuottamisen ajankohta ja tiedon tuottamisen ja sen suunnitellun levittämisen välinen viive; (f) vastaanottavat maa-asemat, joihin maanhavainnointitietoja on tarkoitus satelliitin välityksellä toimittaa. (4) Jäsenvaltioiden on tarkennettava 3 kohdassa vahvistetut kriteerit ja laadittava toimintasäännöt siitä, miten ne saatetaan osaksi arviointimenettelyä. Kriteerien tarkentamisen ja toimintasääntöjen laatimisen on perustuttava seuraaviin: (a) samankaltaisten maanhavainnointitietojen saatavuus maailmanmarkkinoilla; (b) unionin tai jäsenvaltioiden etuihin, sisäiset ja ulkoiset turvallisuusedut mukaan luettuina, kohdistuva mahdollinen haitta, joka voi aiheutua maanhavainnointitietojen levittämisestä. (5) Jäsenvaltioiden on varmistettava, että kriteerit ja toimintasäännöt ovat julkisesti saatavilla, että ne on tarkennettu ja laadittu syrjimättömällä tavalla ja että siinä, onko levittämistä pidettävä arkaluonteisena vai ei-arkaluonteisena, ei ole tulkinnanvaraa. (6) Jäsenvaltioiden on määritettävä arviointimenettelyn suorittava asianmukainen julkinen tai yksityinen taho. Tämän tahon on ilmoitettava arviointimenettelyn tulos pyynnön tehneelle osapuolelle ilman aiheetonta viivytystä. 8 artikla Lupamenettely (1) Jäsenvaltioiden on luotava lupamenettely, jossa toimivaltainen kansallinen viranomainen voi myöntää luvan sellaiselle levittämiselle, jota 7 artiklassa säädetyn arviointimenettelyn perusteella pidetään arkaluonteisena. (2) Sovellettaessa 1 kohtaa sellaisen tiedon tarjoajaan, joka on kiinnostunut arkaluonteisesta levittämisestä, on toimitettava hakemus toimivaltaiselle kansalliselle viranomaiselle. (3) Toimivaltainen kansallinen viranomainen voi kieltäytyä myöntämästä lupaa korkean resoluution satelliittitietojen levittämiselle, jos se katsoo, että levittäminen voisi vaarantaa jokin seuraavista: (a) unionin tai jonkin jäsenvaltion keskeiset turvallisuusedut; (b) unionin tai jonkin jäsenvaltion perustavanlaatuiset ulkopoliittiset edut; (c) unionin tai jonkin jäsenvaltion keskeiset yleistä turvallisuutta koskevat edut. (4) Jos toimivaltainen kansallinen viranomainen katsoo, että mikään 3 kohdassa tarkoitettu peruste pyynnön epäämiseen ei sovellu tilanteeseen, sen on sallittava kyseinen levittäminen. (5) Hyväksyessään pyynnön toimivaltainen kansallinen viranomainen voi asettaa tiettyjä ehtoja sen varmistamiseksi, että 3 kohdassa vahvistettuja tavoitteita noudatetaan. Kaikkien tällaisten ehtojen on perustuttava puolueettomiin kriteereihin, eivätkä ne saa olla syrjiviä. (6) Pyyntöä hyväksyessään toimivaltainen kansallinen viranomainen voi päättää kuulla sen jäsenvaltion toimivaltaista kansallista viranomaista, joka on osallisena, kun korkean resoluution satelliittitietoja on ensimmäisen kerran levitetty. (7) Jäsenvaltiot voivat yhden ainoan hallinnollisen menettelyn yhteydessä antaa luvan tietojen levittämiseen myös säännöllisin väliajoin tai laajojen kohdealueiden osalta. (8) Jäsenvaltioiden on varmistettava, että toimivaltainen kansallinen viranomainen tekee 3 kohdassa mainitun päätöksen mahdollisimman nopeasti ja viimeistään seitsemän päivän kuluessa siitä, kun se on saanut 2 kohdassa tarkoitetun hakemuksen. Toimivaltaisen kansallisen viranomaisen on ilmoitettava tästä päätöksestä tiedon tarjoajalle. (9) Jäsenvaltioiden on säädettävä mahdollisuudesta hakea muutosta 3 ja 5 kohdassa tarkoitettuun toimivaltaisen kansallisen viranomaisen päätökseen. (10) Jäsenvaltiot voivat periä maksuja 2 kohdassa tarkoitetuista pyynnöistä, edellyttäen, että maksut ovat kohtuullisia ja oikeasuhteisia toimivaltaiselle kansalliselle viranomaiselle aiheutuviin lupamenettelyn kustannuksiin nähden. 9 artikla Kolmansista maista peräisin olevat korkean resoluution satelliittitiedot Jäsenvaltiot eivät saa kieltää, rajoittaa tai estää kolmansista maista operoitavien maahavainnointijärjestelmien kautta tuotettujen korkean resoluution satelliittitietojen vapaata liikkuvuutta siitä syystä, että niiden katsotaan olevan arkaluonteisia, silloin, kun korkean resoluution satelliittitietojen liikkuvuudelle on annettu lupa ja sitä valvoo tehokkaasti sen jäsenvaltion toimivaltainen kansallinen viranomainen, johon kolmannesta maasta peräisin olevia korkean resoluution satelliittitietoja levittävä tiedon tarjoaja on sijoittautunut. 10 artikla Toimivaltaiset kansalliset viranomaiset (1) Jäsenvaltioiden on nimettävä tämän direktiivin soveltamisesta vastaava toimivaltainen kansallinen viranomainen tai vastaavat toimivaltaiset kansalliset viranomaiset. (2) Sovellettaessa 8 artiklaa toimivaltaisen kansallisen viranomaisen on oltava sen jäsenvaltion toimivaltainen kansallinen viranomainen, johon tiedon tarjoaja on sijoittautunut. 11 artikla Jäsenvaltioiden suorittama raportointi (1) Jäsenvaltioiden on ilmoitettava komissiolle seuraavat tiedot: (a) luettelo niiden alueelta käsin operoitavista maahavainnointijärjestelmistä, jotka tuottavat korkean resoluution satelliittitietoja, sekä tiedot kulloisestakin satelliittioperaattorista; (b) luettelo niiden alueella sijaitsevista tiedon tarjoajista; (c) tiedot 10 artiklan mukaisesti nimetyistä toimivaltaisista kansallisista viranomaisista. (2) Jäsenvaltioiden on toimitettava komissiolle 7 artiklassa tarkoitetusta arviointimenettelystä ja 8 artiklassa tarkoitetusta lupamenettelystä vuosittain tilastotiedot, jotka sisältävät muun muassa seuraavat tiedot: (a) arvioitujen tiedonsiirtojen kokonaismäärä; (b) niiden arviointimenettelyjen prosenttiosuudet, joissa levittäminen todetaan ei-arkaluonteiseksi tai arkaluonteiseksi; (c) niiden kotimaassa, toisessa jäsenvaltiossa ja unionin ulkopuolella olevien osapuolten prosenttiosuus, jotka pyytävät maanhavainnointitietoja 7 artiklan 3 kohdan a alakohdan mukaisesti; (d) lupahakemusten kokonaismäärä; (e) evättyjen levittämislupien prosenttiosuus. (3) Jäsenvaltioiden on saatettava 1 ja 2 kohdassa tarkoitetut tiedot saataville sähköisessä muodossa. 12 artikla Uudelleentarkastelu Komissio toimittaa Euroopan parlamentille ja neuvostolle kertomuksen tämän direktiivin täytäntöönpanosta kolmen vuoden kuluessa siitä, kun 13 artiklassa tarkoitettu määräaika direktiivin saattamiselle osaksi kansallista lainsäädäntöä on päättynyt. 13 artikla Saattaminen osaksi kansallista lainsäädäntöä (1) Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 2017. Niiden on viipymättä toimitettava nämä säännökset kirjallisina komissiolle. (2) Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. (3) Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 14 artikla Voimaantulo Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. 15 artikla Osoitus Tämä direktiivi on osoitettu kaikille jäsenvaltioille. Tehty Brysselissä Euroopan parlamentin puolesta Neuvoston puolesta Puhemies Puheenjohtaja YKSINKERTAISTETTU RAHOITUSSELVITYS (käytetään sellaisten komission sisäisten päätösten yhteydessä, joilla on yleistä merkitystä ja talousarviovaikutuksia hallintomäärärahoihin tai henkilöstöresursseihin, kun muut rahoitusselvitystyypit eivät tule kyseeseen – sisäisten sääntöjen 27 artikla) 1 Päätösluonnoksen nimi: EUROOPAN PARLAMENTIN JA NEUVOSTON DIREKTIIVI maanhavainnoinnin satelliittitietojen levittämisestä kaupallisiin tarkoituksiin 2 Toimintalohko(t) sekä toimintoperusteisen budjetoinnin mukainen toiminto/mukaiset toiminnot: Toimintalohkot: Avaruus ja sisämarkkinat. Toimintoperusteinen budjetointi: Henkilöstö- ja muut hallintomenot. 3 Oikeusperusta ¨ Hallintoautonomia X Muu (mikä?): SEUT-sopimuksen 114 artikla 4 Kuvaus ja perustelut: Komission helmikuussa 2013 antaman EU:n avaruusteollisuuspolitiikkaa käsittelevän tiedonannon ”Talouskasvun mahdollisuuksien hyödyntäminen avaruusalalla” mukaisesti yritys- ja teollisuustoiminnan pääosasto laati ehdotuksen direktiiviksi maanhavainnoinnin satelliittitietojen levittämisestä kaupallisiin tarkoituksiin. Direktiivillä pyritään varmistamaan kaupallisten satelliittitietotuotteiden ja -palveluiden sisämarkkinoiden asianmukainen toiminta ja kehitys niin, että luodaan kaikissa jäsenvaltioissa sovellettava avoin, ennustettava, oikeudenmukainen ja johdonmukainen oikeudellinen kehys. 5 Kesto ja arvioitu rahoitusvaikutus: 5.1 Soveltamisaika: ¨ Määräaikainen päätös: päätös tulee voimaan [date] ja päättyy [date] X Kestoltaan määrittelemätön päätös: tulee voimaan 1.1.2015 5.2 Arvioidut talousarviovaikutukset: Päätösluonnoksesta johtuu ¨ säästöjä X lisäkustannuksia (jos kyllä, mainittava monivuotisen rahoituskehyksen asianomaiset otsakkeet): Otsake 5 Täydennetään liitteen arvioituja rahoitusvaikutuksia koskeva taulukko hallintomäärärahojen ja henkilöresurssien osalta. Jos päätösluonnos on kestoltaan määrittelemätön, kustannukset ilmoitetaan kunkin vuoden osalta kehitysvaiheessa ja sen jälkeen kunkin vuoden osalta täysimittaisen toiminnan ollessa käynnissä (sarake ”YHTEENSÄ/vuosikustannukset”). 5.3 Kolmansien osapuolten osallistuminen päätösluonnoksen rahoitukseen: Jos ehdotus edellyttää jäsenvaltioiden tai muiden elinten (täsmennettävä, minkä) osallistumista rahoitukseen, annetaan arvio tästä rahoitusosuudesta, jos se on tiedossa. määrärahat, milj. euroa (kolmen desimaalin tarkkuudella) || Vuosi n || Vuosi n+1 || Vuosi n+2 || Vuosi n+3 || Vuosi n+4 || Vuosi n+5 || Vuosi n+6 || Yhteensä Rahoitukseen osallistuva taho || || || || || || || || Yhteisrahoituksella katettavat määrärahat YHTEENSÄ || || || || || || || || 5.4 Lukujen selitys: Keskimääräiset henkilöstömenot ilmoitetaan seuraavan sivun alareunassa: http://www.cc.cec/budg/pre/legalbasis/pre-040-020_preparation_en.html Ehdotuksella ei ole talousarviovaikutuksia toimintamäärärahojen tai hallinnollisen toimeenpanon määrärahojen suhteen. Talousarviovaikutukset rajoittuvat henkilöstömenoihin ja muihin hallinnollisiin menoihin, joita komissiolle aiheutuu ehdotetun säädöksen mukaisten velvoitteidensa täytäntöönpanosta eli seurannasta, arvioinnista ja tarvittaessa säädösten tarkistamisesta tai muuttamisesta. Talousarviovaikutukset ovat kaiken kaikkiaan hyvin vähäpätöisiä ja rajoittuvat noin 0,3 miljoonaan euroon vuosien 2014–2020 monivuotisen rahoituskehyksen aikana. 6 Yhteensopivuus nykyisen monivuotisen rahoituskehyksen kanssa: X Ehdotus on nykyisen rahoitussuunnitelman mukainen. ¨ Ehdotus edellyttää monivuotisen rahoituskehyksen asianomaisen otsakkeen rahoitussuunnitelman muuttamista. ¨ Ehdotus edellyttää joustovälineen varojen käyttöön ottamista tai monivuotisen rahoituskehyksen tarkistamista[14]. 7 Säästöjen tai lisäkustannusten vaikutus resursseihin: X Yksiköiden välisillä henkilöstön uudelleenjärjestelyillä saatavat resurssit ¨ Asianomaisille yksiköille jo myönnetyt resurssit ¨ Seuraavassa myöntämismenettelyssä pyydettävät resurssit Tarvittavat henkilöstö- ja hallintoresurssit katetaan osuudesta, joka voidaan myöntää hallinnoivalle pääosastolle vuotuisessa määrärahojen jaossa ottaen huomioon talousarviorajoitukset. LIITE: ARVIOIDUT RAHOITUSVAIKUTUKSET (säästöt tai lisäkustannukset) HALLINTOMÄÄRÄRAHOIHIN TAI HENKILÖSTÖRESURSSEIHIN FTE = Kokoaikavastaava XX viittaa kyseessä olevaan toimintalohkoon tai talousarvion osastoon milj. euroa (kolmen desimaalin tarkkuudella) FTE, henkilöt/vuosi || Vuosi || Vuosi || Vuosi || Vuosi || Vuosi || Vuosi || Vuosi || Yhteensä N (2014) || n+1 || n+2 || n+3 || n+4 || n+5 || n+6 Otsake 5 || FTE || määrä­rahat || FTE || määrä­rahat || FTE || määrä­rahat || FTE || määrä­rahat || FTE || määrä­rahat || FTE || määrä­rahat || FTE || määrä­rahat || || Henkilöstötaulukkoon sisältyvät virat/toimet (virkamiehet ja väliaikaiset toimihenkilöt) XX 01 01 01 (päätoimipaikka ja komission edustustot EU:ssa) || || || || || || || 0,25 || 0,033 || 0,25 || 0,033 || 0,25 || 0,033 || 0,25 || 0,033 || 1 AD || 0,132 XX 01 01 02 (edustustot EU:n ulkopuolella) || || || || || || || || || || || || || || || || Ulkopuolinen henkilöstö || XX 01 02 01 (’kokonaismäärärahat’) || || || || || || || || || || || || || || || || XX 01 02 02 (edustustot EU:n ulkopuolella) || || || || || || || || || || || || || || || || Muu budjettikohta (mikä?) || || || || || || || || || || || || || || || || Otsake 5, välisumma || || || || || || || 0,25 || 0,033 || 0,25 || 0,033 || 0,25 || 0,033 || 0,25 || 0,033 || 1 || 0,132 Otsakkeeseen 5 sisältymättömät || Henkilöstötaulukkoon sisältyvät virat/toimet (virkamiehet ja väliaikaiset toimihenkilöt) XX 01 05 01 (epäsuora tutkimustoiminta) || || || || || || || || || || || || || || || || 10 01 05 01 (suora tutkimustoiminta) || || || || || || || || || || || || || || || || Ulkopuolinen henkilöstö XX 01 04 yy || || || || || || || || || || || || || || || || – päätoimipaikassa || || || || || || || || || || || || || || || || – EU:n ulkop. edustustoissa || || || || || || || || || || || || || || || || XX 01 05 02 (epäsuora tutkimustoiminta) || || || || || || || || || || || || || || || || 10 01 05 02 (suora tutkimustoiminta) || || || || || || || || || || || || || || || || Muu budjettikohta (mikä?) || || || || || || || || || || || || || || || || Otsakkeeseen 5 sisältymättömät – välisumma || || || || || || || || || || || || || || || || YHTEENSÄ || || || || || || || || || || || || || || || || Tarvittavat henkilöstö- ja hallintoresurssit katetaan osuudesta, joka voidaan myöntää hallinnoivalle pääosastolle vuotuisessa määrärahojen jaossa ottaen huomioon talousarviorajoitukset. Muut hallintomäärärahat XX viittaa kyseessä olevaan toimintalohkoon tai talousarvion osastoon milj. euroa (kolmen desimaalin tarkkuudella) || Vuosi || Vuosi || Vuosi || Vuosi || Vuosi || Vuosi || Vuosi || YHTEENSÄ n || n+1 || n+2 || n+3 || n+4 || n+5 || n+6 Otsake 5 || || || || || || || || Päätoimipaikka: || || || || || || || || XX 01 02 11 01 – Virkamatka- ja edustuskulut || || || || 0,004 || 0,004 || 0,004 || 0,004 || 0,016 XX 01 02 11 02 – Konferenssi- ja kokouskulut || || || || || || || || XX 01 02 11 03 – Komiteoiden kokoukset || || || || || || || || XX 01 02 11 04 – Selvitykset ja kuulemiset || || || || || || || 0,15 || 0,15 XX 01 03 01 03 – TVT-laitteet[15] || || || || || || || || XX 01 03 01 04 – TVT-palvelut2 || || || || || || || || Muu budjettikohta (ilmoitetaan tarvittaessa) || || || || || || || || Edustustot EU:n ulkopuolella: || || || || || || || || XX 01 02 12 01 – Virkamatkat, konferenssit ja edustuskulut || || || || || || || || XX 01 02 12 02 – Henkilöstön täydennyskoulutus || || || || || || || || XX 01 03 02 01 – Hankinta, vuokraus ja niihin liittyvät kulut || || || || || || || || XX 01 03 02 02 – Laitteisto, kalusto, tarvikkeet ja palvelut || || || || || || || || Otsake 5 välisumma || || || || 0,004 || 0,004 || 0,004 || 0,154 || 0,166 Otsakkeeseen 5 sisältymättömät || || || || || || || || XX 01 04 yy – Teknisen ja hallinnollisen tuen menot (ulkopuolista henkilöstöä lukuun ottamatta) toimintamäärärahoista (entiset BA-budjettikohdat) || || || || || || || || – päätoimipaikassa || || || || || || || || – EU:n ulkop. edustustoissa || || || || || || || || XX 01 05 03 - Muut epäsuoran tutkimustoiminnan hallintomenot || || || || || || || || 10 01 05 03 - Muut suoran tutkimustoiminnan hallintomenot || || || || || || || || Muu budjettikohta (ilmoitetaan tarvittaessa) || || || || || || || || Otsakkeeseen 5 sisältymättömät – välisumma || || || || || || || || KAIKKI YHTEENSÄ || || || || 0,037 || 0,037 || 0,037 || 0,187 || 0,298 Tarvittavat henkilöstö- ja hallintoresurssit katetaan osuudesta, joka voidaan myöntää hallinnoivalle pääosastolle vuotuisessa määrärahojen jaossa ottaen huomioon talousarviorajoitukset. [1] COM(2013)108 final. [2] Asia C–380/03 Tobacco Advertising II, tuomio 12.12.2006, Kok., s. I–11573, 80 ja 81 kohta. [3] EUVL C, , s. . [4] COM(2013) 108 final. [5] Komission delegoitu asetus (EU) N:o 1159/2013, annettu 12 päivänä heinäkuuta 2013, Euroopan maanseurantaohjelmasta (GMES) annetun Euroopan parlamentin ja neuvoston asetuksen (EU) N:o 911/2010 täydentämisestä vahvistamalla GMES-käyttäjien rekisteröitymis- ja lisenssiehdot ja määrittelemällä GMES-erityisdatan ja GMES-palveluinformaation saannin rajoittamista koskevat kriteerit (EUVL L 309, 19.11.2013, s. 1). [6] Euroopan parlamentin ja neuvoston direktiivi 2006/123/EY, annettu 12 päivänä joulukuuta 2006, palveluista sisämarkkinoilla (EUVL L 376, 27.12.2006, s. 36). [7] Euroopan parlamentin ja neuvoston direktiivi 95/46/EY, annettu 24 päivänä lokakuuta 1995, yksilöiden suojelusta henkilötietojen käsittelyssä ja näiden tietojen vapaasta liikkuvuudesta (EYVL L 281, 23.11.1995, s. 31). [8] Euroopan parlamentin ja neuvoston asetus (EY) N:o 45/2001, annettu 18 päivänä joulukuuta 2000, yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta (EYVL L 8, 12.1.2001, s. 1). [9] EUVL C 369, 17.12.2011, s. 14. [10] Komission delegoitu asetus (EU) N:o 1159/2013, annettu 12 päivänä heinäkuuta 2013, Euroopan maanseurantaohjelmasta (GMES) annetun Euroopan parlamentin ja neuvoston asetuksen (EU) N:o 911/2010 täydentämisestä vahvistamalla GMES-käyttäjien rekisteröitymis- ja lisenssiehdot ja määrittelemällä GMES-erityisdatan ja GMES-palveluinformaation saannin rajoittamista koskevat kriteerit (EUVL L 309, 19.11.2013, s. 1). [11] Euroopan parlamentin ja neuvoston asetus (EU) N:o 911/2010, annettu 22 päivänä syyskuuta 2010, Euroopan maanseurantaohjelmasta (GMES) ja sen ensivaiheen toiminnasta (2011–2013) (EUVL L 276, 20.10.2010, s. 1). [12] [13] Euroopan parlamentin ja neuvoston asetus (EU) N:o 377/2014, annettu 3 päivänä huhtikuuta 2014, Copernicus-ohjelman perustamisesta ja asetuksen (EU) N:o 911/2010 kumoamisesta (EUVL L 122, 24.4.2014, s. 44). [14] Katso (vuodet 2007–2013 kattavan) toimielinten sopimuksen 19 ja 24 kohta. [15] TVT: Tieto- ja viestintäteknologia LIITE Tekniset eritelmät Direktiivin 4 artiklassa tarkoitettuihin teknisiin eritelmiin kuuluu jokin seuraavista maanhavainnointijärjestelmän, sen anturien ja anturien toimintatilojen ominaisuuksista maahavaintotietojen tuottamiseksi: (a) spatiaalinen erottelukyky (kyky havaita ja erotella geometrisiä rakenteita missä tahansa spatiaalisuunnassa) on 2,5 metriä tai tarkempi; (b) 8–12 mikrometrin spektrialueella (lämpöinfrapuna), spatiaalinen erottelukyky on 5 metriä tai tarkempi; (c) 1 millimetrin – 1 metrin spektrialueella (mikroaalto), spatiaalinen erottelukyky on 3 metriä tai tarkempi; (d) useita spektrikanavia > 49 (hyperspektriset anturit) ja spatiaalinen erottelukyky on 10 metriä tai (e) ominainen sijaintitarkkuus on 5 metriä tai tarkempi.